b'\n_START_ARTICLE_\nKrajinski park Piv\xc5\xa1ka presihajo\xc4\x8da jezera\n_START_PARAGRAPH_\nKrajinski park Piv\xc5\xa1ka presihajo\xc4\x8da jezera je bil ustanovljen z namenom, da se ohrani zna\xc4\x8dilna kra\xc5\xa1ka pokrajina ob reki Pivki s presihajo\xc4\x8dimi jezeri ter suhi travniki, mokri\xc5\xa1\xc4\x8da in gozdovi Javornikov, raznolik rastlinski in \xc5\xbeivalski svet, vse na delu obmo\xc4\x8dja zgornje Piv\xc5\xa1ke kotline._NEWLINE_V letu 2012 je Ob\xc4\x8dina Pivka podala pobudo za zavarovanje celotnega obmo\xc4\x8dja presihajo\xc4\x8dih jezer, vklju\xc4\x8dno z obmo\xc4\x8djem ob reki Pivki in Javornikov do ob\xc4\x8dinske meje. Ob\xc4\x8dinski svet je sprejel Odlok o krajinskem parku Piv\xc5\xa1ka presihajo\xc4\x8da jezera na svoji 24. redni seji dne 15.5.2014.\n_START_SECTION_\nZa\xc5\xa1\xc4\x8dita\n_START_PARAGRAPH_\nV krajinskem parku je 117 naravnih vrednot, 17 prednostnih habitatnih tipov, 5 naravnih spomenikov (Petelinjsko, Pal\xc5\xa1ko, Veliko in Malo Drskov\xc5\xa1ko jezero ter Brezno pri Oglenicah), 3 ekolo\xc5\xa1ko pomembna obmo\xc4\x8dja (Osrednje obmo\xc4\x8dje \xc5\xbeivljenjskega prostora velikih zveri \xe2\x80\x93 ident. \xc5\xa1t. 80000, Sne\xc5\xbenik \xe2\x80\x93 Pivka \xe2\x80\x93 ident. \xc5\xa1t. 51200, Matijeva jama \xe2\x80\x93 ident. \xc5\xa1t. 50155), posebno ohranitveno obmo\xc4\x8dje Javorniki \xe2\x80\x93 Sne\xc5\xbenik (SI3000231) in posebno varstveno obmo\xc4\x8dje (Natura 2000) Sne\xc5\xbenik \xe2\x80\x93 Pivka (SI5000002). V krajinskem parku so tudi gozdni rezervati Ilov klanec, Dedna gora in Bi\xc4\x8dka gora._NEWLINE_Obmo\xc4\x8dje jezer je neposeljeno, z ekstenzivno kmetijsko rabo. Globeli so del leta pod vodo. Tukaj najdemo habitate ogro\xc5\xbeenih rastlinskih in \xc5\xbeivalskih vrst. Na terasah so tipi suhih travnikov in gozd, na Javornikih jelovo \xe2\x80\x93 bukov._NEWLINE_Najve\xc4\x8d\xef\xbf\xbd je jam, nekaj je starih dreves izjemnih dimenzij. Obmo\xc4\x8dje parka vklju\xc4\x8duje jugozahodni del osrednjega obmo\xc4\x8dja \xc5\xbeivljenjskega prostora velikih zveri (rjavega medveda, volka in risa).'